Az élelmiszerláncban termelt és feldolgozott élelmiszerek és szolgáltatások minőségének növelését, az élelmiszerbiztonság megerősítését szolgálja az élelmiszeripari-vállalkozások által működtetett önellenőrzés követelményeiről szóló földművelésügyi miniszteri rendelet-tervezet.

Az élelmiszerláncban tevékenykedő vállalkozók minőségi rendszerszemléletének és tudatosságának fejlesztése érdekében elkészült jogszabály-tervezet felsorolja az önellenőrzés megvalósításának főbb szempontjait. A rendelet-tervezet szerint a teljes élelmiszerláncban - kivéve a magánfogyasztásra történő élelmiszer előállítást -, az élelmiszer-vállalkozók méretétől függetlenül az élelmiszerláncról és hatósági felügyeletéről szóló 2008. évi XLVI. törvényben előírt önellenőrzési kötelezettségüket a miniszteri rendeletben meghatározott önellenőrzési terv alapján kell megvalósítaniuk.

Azon vállalkozások, amelyek rendelkeznek minőségirányítási rendszerrel, azt beépíthetik önellenőrzési rendszerükbe. Az önellenőrzés végrehajtása során olyan dokumentációs rendszert kell alkalmazni, amely biztosítja az élelmiszer-biztonságot és a minőséget befolyásoló tényezők betartásának utólagos visszakereshetőségét és a nyomonkövethetőséget.